翠蛟亭
作者：吳衍
朝代：宋

paragraphs: 一峰擎天維，下有萬斛水。
委蛇到澗壑，遇坎亦不止。
鳴鼉忽動地，濤怒生足底。
得非坤軸裂，驚視坐爲起。
盆傾濺珠胎，鼎沸翻玉髓。
長蛟躩連卷，救首復救尾。
吾廬枕清淺，徙倚每自侈。
及茲睹奇觀，目眩顙有泚。
便欲逃世紛，置身巖穴裏。
蓬瀛渺溟渤，對面不遺咫。
嗟余聞道晚，今始忘仕已。
重來三十年，恍若游故里。
壯顔日凋瘁，浩志亦頹靡。
載歌蜀仙詩，此老元不死。
至今斯亭上，清風盈棐几。
觀水必觀瀾，是中存妙理。
源泉何混混，有本故如此。